Boarische Tracht

Boarische Tracht moand de de tradizionej, historischn Gwanda im oipmlendischn, boarischn Sprochraum in Bayern und Östareich. Tipische Bstondtei san de Ledahosn fia de Buam und s Diandlgwand fia'd Diandln. De aus'm Gebiag kemmandn Trachtn san a aussahoib vo de Beag hoamisch worn. Es gibd owa koa oaheitliche boarische Tracht, sondan vui vaschiedane Variantn. De Trachtn san aus'm historischn Oidogsgwand entstondn.

 Tipm vo Gebiagstrachtn 

In Bayern gib's sechs vaschiedane Tipm vo Gebiagstrachtn:

 Berchtesgoana Tracht
 Cheamgaua Tracht
 Inntoia Tracht
 Isarwinkla Tracht
 Miaschbocha Tracht
 Werdnfejsa Tracht

 Bstondtei vo da Tracht 

 Weiwaleit 

 Hiadl, ohne Gamsboat, dofia ofd mid Fedan, in monche Gmoana so z. B. Weißboch/Oipnstroß hom de aktivn Diandl a Gamsboatei om Huat om. Dofia is da haifigstde Kopfschmuck ba de vaheiradn Weiwa oiwei nu da Priena Huat.
 Gropfkettn
 Schuitatiache
 Diandlblusn, de ofd glei unta'm Busn afhead, ehnli wia ra Sariblusn ba de Inda, ba de vaheiraddn Weiwa san de Earmln oiwei long und noamoiaweis schwoaz. De unvaheiraddn Diandln drong schowaaze und longe Earmln nua on Feiadog, za Hochzadn und Beeadigunga.
 Diandlgwand, bstähd aus'm Miada, Viastecktuachei, 'm Rock und da Schiazn
 Gschnür, a metalonge Kettn on deara Taler henga
 Untarock, teilweis aa Pumphosn
 Haferlschuah drong nua de aktivn Diandl zan Preisplattln, ansonsdn drong Fraun schwoaze Schuah (Spangaschuah) mid an Obsatz. Da Haferlschuah woa friaha rein dena Monna voabhoidn.

Ofd untascheidd se de Tracht vo de vaheiraddn Fraun vo dea vo de Diandl. In Obabayan drong de Diandl in de meisdn Ort a Diandlgwand mid om Miada, de vaheiraddn Fraun an Schalk. Da Schalk wead in vui Gengdn a Spenser oda Rock gnennd.

 Manndaleit 

 Huat, ofd mid Gamsboat oda Fedan (Odlafedan oda Roagaspitz)
 Hemad aus om guadn Leinen, af'm Steg mid Inizialien bstickd
 Janker oda Joppn aus Woistoff, den ma noamoiaweis´"Frack" nennd
 Schariwari
 Ledahosn, meisdns mid Draga und eventuej mid fedakielbstickdn Taferl und Giatl, Ranzen gnennd, dea friaha ois Gejdbeidl heagnumma worn is.
 Goaßfuaß/Feidl (a Messa), des in da Messatoschn vo da Ledahosn steckd
 Woisockn oda Loferl (des san de zwoateiing Woisockn)
 Haferlschuah

 Wann mas drogd 

Friaha hod ma de Trachtn jedn Dog ozong. Des woa's gonz noamoie Oidogsgwand, meisdns aus oafache, owa robusde Stoff gnaahd, domid's long ghoidn hod. Zuasetzli hod's donn de Festdogstracht gem, de mid mea Vaziarunga, z. B. Goidstickarein, und weatvoiare Stoff gmaochd woa.

Heitzdog ziagd im Oidog und za Oabatn fosd neamond meah a Tracht oo. Zan Oabatn ziang haptsechli de Leit Trachtn oo, de in irgndoana Foam mid Touristn z'doa hom. De meisdn Trachtn san heitzdog owa fia bsondare, festliche Oless, wia Trachtnfestln, Danz, Musispuin voa Publikum, kiachliche Prozessiona und Trachtnhochzeidn reseaviad.

Ofdmois is's im boarischn Raum aso, doss's beste (und weatvoisde) Gwand wos ebban ghead a Tracht is, und desweng aa za wichtige Festln ozong wead, de ned direkd mid Trachtn z'doa hom. Ba Hochzeidn vo tradizionsvabundne Leitln im boarischn Raum is's monchmoi aso, doss af da Eihlodung stähd, "mir heiradn in Tracht", des hoassd, des Brautpoar drogd bsundas scheene Trachtngwanda, und de Gäst ziang eana Tracht aa o, wonns oane hom.

 Landhausmode 

Newa de tradizionejn, noch oide Voabuida gfeatigdn Trachtn, wia's in Trachtnvaeine drong wean, gibd's aa de sognennde Landhausmode. Do hondld se's um Gwanda, de ledigld grob im Stui vo da uaspringlichn Tracht, ofd mid stoak obweichnde modische Akzente konzipiad san.

 Buidln vo Trachtn aus'm boarischn Sprochraum 

 Schau aa 

 Diandlgwand
 Tracht

 Literatua 
 Uli Landsherr: Trachtler schee boarisch. Husumer Verlagsgesellschaft, Husum 2008, ISBN 978-3-89876-413-1. 
 Paul Ernst Rattelmüller: Bayerische Trachten. Verlag, Riedler, Rosenheim 1955. 
 Vaoanigte Bayerische Trachtnveabende (Hrsg.): Bayrisch Land, bayrisch Gwand. Chiemgau-Verlag, Traunstoa 1976.

Im Netz
 Bayerischer Trachtenverband e.V.
 Haus der bayerischen Trachtenkultur und Trachtengeschichte
 Geschichte der Tracht und der Trachtenbewegung in Bayern
 „Phänomen Tracht“. Sonderheft EDITION BAYERN (Haus der Bayerischen Geschichte)

Kategorie:Gewand
Kategorie:Volkskunde
Tracht
Kategorie:Bairische Kultur